Document ID: 32008R0536

UREDBA KOMISIJE (ES) št. 536/2008
z dne 13. junija 2008
o izvajanju člena 6(3) in člena 7 Uredbe Evropskega parlamenta in Sveta (ES) št. 782/2003 o prepovedi organokositrnih spojin na ladjah ter spremembi navedene uredbe
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Evropskega Parlamenta in Sveta (ES) št. 782/2003 z dne 14. aprila 2003 o prepovedi organokositrnih spojin na ladjah (1) ter zlasti člena 6(3), drugega odstavka člena 7 in člena 8 Uredbe,
ob upoštevanju naslednjega:
(1)
V primeru, da Mednarodna konvencija o nadzoru škodljivih sistemov proti obraščanju na ladjah (v nadaljevanju „Konvencija“), sprejeta 5. oktobra 2001, 1. januarja 2007 še ni začela veljati, mora Komisija v skladu z Uredbo (ES) št. 782/2003 sprejeti določene ukrepe za izvajanje navedene uredbe.
(2)
Konvencija še ni začela veljati.
(3)
Zato je treba sprejeti ukrepe, da bodo lahko ladje, ki plujejo pod zastavo tretje države, dokazale skladnost s členom 5 Uredbe (ES) št. 782/2003 in da se zagotovi pomorska inšpekcija.
(4)
Člen 8 Uredbe (ES) št. 782/2003 določa, da se Uredba lahko spremeni zaradi upoštevanja razvojnih dosežkov na mednarodni ravni in zlasti v Mednarodni pomorski organizaciji (v nadaljevanju „IMO“) ali zaradi povečanja učinkovitosti te uredbe glede na izkušnje.
(5)
Odbor IMO za varstvo morskega okolja (v nadaljevanju „Odbor MEPC“) je 11. oktobra 2002 v skladu s pododstavkom (a) četrtega odstavka 1. predpisa iz Priloge 4 h Konvenciji z resolucijo MEPC.102(48) sprejel smernice za pregledovanje in potrjevanje sistemov proti obraščanju na ladjah.
(6)
Odbor MEPC je 18. julija 2003 v skladu z drugim odstavkom 11. člena Konvencije z resolucijo MEPC.105(49) sprejel smernice za inšpekcijske preglede sistemov proti obraščanju na ladjah.
(7)
Odbor MEPC je 18. julija 2003 v skladu s prvim odstavkom 11. člena Konvencije z resolucijo MEPC.104(49) sprejel smernice za kratko vzorčenje sistemov proti obraščanju na ladjah.
(8)
Do začetka veljavnosti Konvencije je njene določbe primerno uporabljati pri ladjah, ki plujejo pod zastavo pogodbenice navedene konvencije. Podobno se tudi ladij, ki plujejo pod zastavo države, ki ni pogodbenica Konvencije, v Skupnosti ne sme ugodneje obravnavati.
(9)
Ukrepi, predvideni s to uredbo, so v skladu z mnenjem Odbora za varnost na morju in preprečevanje onesnaževanja z ladij, ustanovljenega z Uredbo Evropskega parlamenta in Sveta (ES) št. 2099/2002 (2) -
SPREJELA NASLEDNJO UREDBO:
Člen 1
Namen te uredbe je:
-
uvesti ukrepe, ki bodo omogočili, da bodo lahko ladje, ki plujejo pod zastavo tretje države in ki plovejo v pristanišče ali predobalni terminal države članice, dokazale skladnost s členom 5 Uredbe (ES) št. 782/2003,
-
uvesti postopke za nadzor v Skupnosti, ki jih bo izvajala pristaniška država, in
-
spremeniti sklicevanje na izjave o skladnosti AFS iz Uredbe (ES) št. 782/2003 in Priloge I k navedeni uredbi.
Člen 2
1. Ladje iz člena 3(1)(c) Uredbe (ES) št. 782/2003 dokažejo skladnost s členom 5 navedene uredbe v skladu z odstavki 2, 3 in 4 tega člena.
2. V vmesnem obdobju ladje, ki plujejo pod zastavo pogodbenice Mednarodne konvencije o nadzoru sistemov proti obraščanju na ladjah (v nadaljevanju „Konvencija“), skladnost s členom 5 Uredbe (ES) št. 782/2003 dokažejo z izjavo o skladnosti v skladu z odstavkom 5.4.1 Smernic za pregledovanje in nadzor sistemov proti obraščanju na ladjah iz priloge k resoluciji MEPC.102(48) Odbora Mednarodne pomorske organizacije za varstvo morskega okolja (v nadaljevanju „Odbor MEPC“).
3. Od začetka veljavnosti Konvencije ladje, ki plujejo pod zastavo pogodbenice konvencije, skladnost s členom 5 Uredbe (ES) št. 782/2003 dokažejo z mednarodnim spričevalom o sistemu proti obraščanju v skladu s Prilogo 4 h Konvenciji.
4. Ladje, ki plujejo pod zastavo, ki ni pogodbenica Konvencije, skladnost s členom 5 Uredbe (ES) št. 782/2003 dokažejo z izjavo o skladnosti, ki jo izda uprava države, pod katere zastavo pluje z uporabo določb iz 10. člena Konvencije ter Priloge 4 h Konvenciji ter Smernice za pregledovanje in nadzor sistemov proti obraščanju na ladjah iz priloge k resoluciji MEPC.102(48) Odbora MEPC. Za namene tega odstavka se sklicevanje v navedenem členu, prilogi in smernicah na mednarodno spričevalo o sistemu proti obraščanju šteje za sklicevanje na izjavo o skladnosti.
Člen 3
1. V vmesnem obdobju države članice za ladje, ki spadajo v področje uporabe Uredbe (ES) št. 782/2003, uporabljajo določbe za nadzor v skladu z odstavkoma 2 in 3 tega člena, ki so enake določbam za nadzor iz Direktive Sveta 95/21/ES (3).
2. V zvezi z inšpekcijskimi pregledi in ugotavljanjem kršitev države članice - ne glede na člen 2 te uredbe - uporabljajo določbe iz 11. člena Konvencije in upoštevajo smernice za inšpekcijske preglede sistemov proti obraščanju na ladjah iz priloge k resoluciji MEPC.105(49) Odbora MEPC.
3. Za ladje iz člena 3(1)(c) Uredbe (ES) št. 782/2003 se odstavek 1 uporablja od 1. januarja 2008.
Člen 4
Pri izpolnjevanju obveznosti iz členov 6 in 7 Uredbe (ES) št. 782/2003 države članice upoštevajo smernice za kratko vzorčenje sistemov proti obraščanju na ladjah iz priloge k resoluciji MEPC.104(49) Odbora MEPC.
Člen 5
Uredba (ES) št. 782/2003 se spremeni:
1.
V členu 2 se točka 9 nadomesti z naslednjim:
„9.
‚izjava o skladnosti AFS‘ pomeni dokument, ki potrjuje skladnost s Prilogo 1 h Konvenciji in ki ga izda priznana organizacija v imenu uprave države članice.“
2.
V členu 6(2) se točka (b) nadomesti z naslednjim:
„(b)
v obdobju enega leta, ki sledi datumu iz točke (a), priznajo države članice vse izjave o skladnosti AFS.“
3.
Sklicevanje na resolucijo MEPC.101(48) v odstavku 1.4 iz Priloge I se nadomesti s sklicevanjem na resolucijo MEPC.102(48).
Člen 6
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 13. junija 2008

Labels: 1
5
20
7
0
8